Psykiatrien i Region Sjælland

De psykiatriske tilbud i Region Sjælland omfatter sygehuse, akutmodtagelser, distriktspsykiatri og specialfunktioner som for eksempel retspsykiatri og specialfunktioner som for eksempel retspsykiatri og den landsdækkende Sikringsafdeling.

Psykiatrien har tre sygehuse, der ligger i Vordingborg, Roskilde og Slagelse, og den specialiserende behandling foregår hovedsageligt disse tre steder. Behandlingen foregår både ambulant og ved indlæggelser i åbne eller lukkede afsnit.

Psykiatrien i Region Sjælland har følgende behandlingstilbud:
 Psykiatrisk Akutmodtagelse (ved akut behov, ambulant behandling/indlæggelse i få dage)
 Almen psykiatriske sygdomme (alle former for akutte, psykotiske og ikke-psykotiske lidelser). Ambulant behandling i Distriktspsykiatrien, klinikker til udredning(behandling af ikke-psykotiske lidelser, affektive lidelser og psykoser
 Ældrepsykiatriske sygdomme (sengeafsnit til patienter over 75 år og til patienter fra 65 år og op med demenssygdomme, psykiatriske symptomer og svære adfærdsforstyrrelser). Der er desuden to hukommelsesklinikker
 Børn- og ungepsykiatriske sygdomme (sengeafsnit og ambulante klinikker til børn og unge op til 18 år og til spiseforstyrrede i alle aldersgrupper, ambulant tilbud til selvmordstruede børn og unge)
 Retspsykiatri (åbne og lukkede afsnit til patienter med dom til anbringelse/behandling, varetægtsurrogatanbragte og den landsdækkende Sikringsafdeling)
Psykiatrien har også en række specialiserede behandlingstilbud, hvor patienter ofte henvises fra hele Region Sjælland:
 Ambulant behandling til voksne, psykisk traumatiserede flygtninge med opholdstilladelse i Danmark
 Liaisonpsykiatri til borgere med psykiske lidelser, der viser sig som fysiske lidelser, uden en lægelig forklaring eller fysisk diagnose
 Specialklinikker til mennesker med selvmordstanker, som ikke i forvejen er i psykiatrisk behandling, også til de pårørende
 Behandling af udviklingshæmmede borgere med alvorlig psykisk sygdom og/eller betydelige adfærdsproblemer
 PsykInfo, der tilbyder oplysning om psykisk sygdom og tilbuddene i Psykiatrien
 Sexologisk Regionsklinik, der behandler sexologiske problemstillinger
I Psykiatrien i Region Sjælland er forskning prioriteret meget højt på tværs af afdelinger og matrikler. Forskningen foregår i samarbejde med andre forskningsinstitutioner i Danmark og forskere fra både ind- og udland.

Psykiatrien er desuden uddannelsessted for mange forskellige faggrupper. Fra læge- og sygeplejerskestuderende til social- og sundhedsassistenter, bioanalytikere, fysio- og ergoterapeuter, radiografer, lægesekretærer, ernæringsassistenter, kliniske diætister, reddere, portører, serviceassistenter og håndværkere m.fl.

Fremtidens Psykiatri 
Med ibrugtagning af det nye psykiatrisygehus i Slagelse i 2015 har Psykiatrien samlet sengeafsnit og specialiserede funktioner tre steder: Slagelse, Roskilde og Vordingborg. De ambulante enheder er placeret i de større byer i regionen.

Psykiatrisygehuset i Slagelse er Danmarks nyeste og mest moderne sygehus, der samtidig også er det største af sin art i nyere tid herhjemme. I byggeriet er inddraget banebrydende elementer inden for arkitektur, brugen af lys samt kunst og natur, der også har behandlingsmæssig betydning.

Sygehuse i Region Sjælland